**Lærermateriale AT-eksamen** 

De enkelte vejledningsrunder – formål og indhold   
I tidsplanen for AT-eksamen beskrives kort, hvad der skal ske i og  imellem de enkelte vejledningsrunder samt hvornår de enkelte runder er skemalagt – se plan for AT-eksamen 2015.  Der foregår kun vejledning i forbindelse med de enkelte vejledningsrunder.  Vejledningen ophører, når eleverne har afleveret synopsen.  

**1. vejledningsrunde**   
Det forventes, at eleverne inden 1. vejledningsrunde har orienteret sig i opgaven og ressourcerummet til denne bl.a. ved hjælp af forskellige øvelser. Formålet med vejledningen er at inspirere eleverne yderligere til deres valg af sag og fag. Dette sker gennem en kollektiv vejledning: Der vil være lærerrepræsentanter for alle mulige fag til stede. 

**2. vejledningsrunde**   
Formålet med 2. vejledningsrunde er, at eleverne får afprøvet muligheder og begrænsninger i deres foreløbige ideer til emne og fag. Eleverne har mulighed for både at konsultere de to fag, de tror, at de vil arbejde med og andre oplagte fag, eller fag som i vejledningen i de valgte fag bringes på banen/ i spil. Men det vil være en fordel, at eleven efter 2. vejledningsrunde er afklaret med hvilke fag eleven vil skrive i og gerne have et udkast til problemformulering.

Det faste hold af faglærere vil stå for vejledningen.    
Det vil være mest hensigtsmæssigt, **hvis eleven medbringer et skriftligt udkast.**

**Mellem 2. og 3. vejledningsrunde**   
På baggrund af vejledningen skal eleverne arbejde videre med deres synopser - herunder problemformulering og de væsentligste problemstillinger.    
De skal foretage deres formelle valg af fag (ikke to fag på c-niveau)

**3. vejledningsrunde**   
2 arbejdsdage: Synopsis-skrivning med mulighed for at få 30 minutters vejledning - herunder med fokus på problemformuleringen og problemstillingerne. Det vil være hensigtsmæssigt at få vejledning af begge vejledere samtidigt, hvis det er muligt.

Man kan med fordel give eleven  gode råd med henblik på (hele) den tredelte [synopsisfremlæggelse](http://skriftlighed.fr-gym.dk/studieforb/Studieforberedende_opgaver/AT-5_synopsisfremlggelse.html). Hvad skal med i synopsen? Hvad kan med fordel gemmes til det mundtlige oplæg og evt. til dialogen? Kravene til synopsen fremgår af [VGTs synopsismodel for 3g og](http://skriftlighed.fr-gym.dk/studieforb/Studieforberedende_opgaver/Synopsismodel_3g.html) eksamenssynopsen.   

**Husk i responsen på problemformuleringen at overveje**   
- Kan AT-opgaveformuleringen besvares?   
- Kan de AT-faglige mål kan opfyldes (se evalueringsmålene ovenfor)   
herunder: ”kalder” problemformuleringen på metoder og teorier fra begge fag?   
- Kan spørgsmålene besvares – eller er de fx for generelle/brede?   
- For mange elever vil det her stadig være relevant at få vejledning til og gode råd vedrørende materialer og informationssøgning. Henvis evt. til bibliotekaren. 

**4. Aflevering af synopsen**   
Herefter ophører muligheden for individuel vejledning. Synopsen skal afleveres i 2 eksemplarer på kontoret.